HIVATALOS FORDÍTÁS

Egyrészről az Európai Közösségek és tagállamai, másrészről Svájc közös levele a szolgáltatások kereskedelméről szóló általános egyezmény (GATS) XXI. cikkének végrehajtására vonatkozó eljárások 5. pontja alapján (S/L/80, 1999. október 29.) az Európai Közösségek és tagállamai (a továbbiakban: EK) GATS-listáiban

a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, az Osztrák Köztársaság, a Lengyel Köztársaság, a Szlovén Köztársaság, a Szlovák Köztársaság, a Finn Köztársaság és a Svéd Királyság Európai Közösségekhez való csatlakozása figyelembevétele céljából javasolt módosításokkal kapcsolatosan

2004. május 28-án, illetve 2005. április 4-én a GATS V. cikkének megfelelően az EK két közleményt juttatott el Svájcnak (az egyik dokumentumot 2004. június 11-i dátummal S/SECRET/8 számon, a másikat 2005. április 12-i dátummal S/SECRET/9 számon továbbították), amelyekben arról a szándékáról tájékoztatta Svájcot, hogy a GATS V. cikke (5) bekezdése alapján és a GATS XXI. cikke (1) bekezdése b) pontjával összhangban módosítani kívánja, illetve vissza kívánja vonni a közleményekhez csatolt listában található egyedi kötelezettségvállalásokat.

Az első közlemény eljuttatását követően Svájc kompenzációs igényt nyújtott be a GATS XXI. cikke (2) bekezdésének a) pontja alapján (S/L/162-es számon) az S/SECRET/8 dokumentumra vonatkozóan. Az S/SECRET/9 dokumentumra vonatkozóan nem nyújtott be kompenzációs igényt. Ezt követően az EK és Svájc tárgyalásokba kezdett a GATS XXI. cikke (2) bekezdésének a) pontja alapján az S/SECRET/8 dokumentum tekintetében. Svájc memorandumot nyújtott be, amelyben kifejtette a tárgyalásokon képviselt álláspontját.

Az S/SECRET/8 dokumentumban található értesítés nyomán indított eljárást illetően a kezdeti tárgyalási időszakot, amely 2004. október 26-án járt le, (közös megegyezéssel) öt alkalommal meghosszabbították (2005. április 26-ig, 2006. február 27-ig, 2006. június 1-jéig, 2006. július 1-jéig, valamint 2006. július 17-ig). E tárgyalások alatt az EK és Svájc kompenzációs kiigazításokról állapodott meg az S/SECRET/8 dokumentumban szereplő visszavonások és módosítások tekintetében.

A tárgyalások eredményéről szóló jelentés, mely e levél mellékletét képezi, tartalmazza 1.) a fentiekben említett értesítésekben szereplő javasolt módosításokat, 2.) az S/SECRET/8 értesítésben szereplő módosítások vagy visszavonások tekintetében elfogadott kompenzációs kiigazításokat, valamint 3.) az egyedi kötelezettségvállalások egységesített listatervezetét, amely tartalmazza az EK és tagállamai kötelezettségvállalásainak meglévő listáit, amelyeket kiegészítenek az EK által az S/SECRET/8 és S/SECRET/9 dokumentumokban bejelentett kötelezettségvállalás-módosítások vagy -visszavonások, valamint az EK és Svájc által közösen elfogadott kompenzációs kiigazítások.

Ez a levél és a hozzá csatolt jelentés I. és II. melléklete alkotja a GATS XXI. cikke (2) bekezdésének a) pontja alkalmazásában az Európai Közösségek és Svájc között az S/SECRET/8 dokumentummal kapcsolatban született megállapodást. E megállapodás nem értelmezendő az EK és tagállamai II. cikk alóli kivételekről szóló listáinak módosításaként. E megállapodás továbbá nem értelmezendő úgy, hogy bármilyen formában érinti a feleknek a GATS VIII. cikkében megállapított jogait és kötelességeit.

Az S/L/80 dokumentum 20–22. pontjában említett eljárások értelmében az EK 2006. szeptember 14-ig megküldi a WTO titkárságára az egységesített jegyzéktervezetet, melyet a titkárság hitelesítés céljából továbbít, amennyiben valamennyi érintett taggal megállapodást írnak alá, vagy lejárt az S/L/80 dokumentum 7. pontjában előirányzott határidő, és nem indítványoztak választottbírósági eljárást. A hitelesítési eljárások befejezését követően a tárgyalások eredményei az EK által megjelölendő időpontban lépnek hatályba, az EK belső jóváhagyási eljárásainak lezárását követően. Az EK arra törekszik, hogy az utóbbiakat a lehető legjobban felgyorsítsa. Az S/SECRET/8 és S/SECRET/9 dokumentumokban javasolt módosítások és visszavonások a II. mellékletben szereplő valamennyi kompenzációs kiigazítás hatálybalépéséig nem lépnek hatályba.



Jelentés a szolgáltatások kereskedelméről szóló általános egyezmény (GATS) XXI. cikke (2) bekezdése a) pontjának megfelelően folytatott, az Európai Közösségek és tagállamai (a továbbiakban: EK) GATS-listáiban

a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, az Osztrák Köztársaság, a Lengyel Köztársaság, a Szlovén Köztársaság, a Szlovák Köztársaság, a Finn Köztársaság és a Svéd Királyság Európai Közösségekhez való csatlakozása figyelembevétele céljából javasolt módosításokkal kapcsolatos tárgyalások eredményéről

A GATS XXI. cikkének végrehajtására vonatkozó eljárások 5. pontja alapján (S/L/80, 1999. október 29.) az EK az alábbi jelentést nyújtja be:

1.2004. május 28-án, illetve 2005. április 4-én az EK két közleményt juttatott el Svájcnak a GATS V. cikkének megfelelően (az egyik dokumentumot 2004. június 11-i dátummal S/SECRET/8 számon, a másikat 2005. április 12-i dátummal S/SECRET/9 számon továbbították), amelyekben arról a szándékáról tájékoztatta Svájcot, hogy a GATS V. cikke (5) bekezdése alapján és a GATS XXI. cikke (1) bekezdése b) pontjában meghatározott feltételekkel összhangban módosítani kívánja, illetve vissza kívánja vonni a közleményekhez csatolt listában található egyedi kötelezettségvállalásokat (a továbbiakban: javasolt módosítások). A javasolt módosításokat az I. melléklet tartalmazza.

2.Az S/SECRET/8 dokumentumban szereplő értesítés benyújtását követően, valamint a GATS XXI. cikke (2) bekezdésének a) pontja alapján tizennyolc WTO-tag (Argentína, Ausztrália, Brazília, Kanada, Kína, Tajvan, Kolumbia, Kuba, Ecuador, Hongkong, India, Japán, Korea, Új-Zéland, a Fülöp-szigetek, Svájc, Uruguay és az Egyesült Államok) kompenzációs igényt nyújtott be.

3.Az S/SECRET/9 dokumentumban szereplő értesítés benyújtását követően, valamint a GATS XXI. cikke (2) bekezdésének a) pontja alapján tizennégy WTO-tag (Argentína, Ausztrália, Brazília, Kanada, Kína, Kolumbia, Ecuador, Hongkong, India, Japán, Korea, Új-Zéland, Uruguay és az Egyesült Államok) kompenzációs igényt nyújtott be.

4.Svájc kompenzációs igényt nyújtott be a GATS XXI. cikke (2) bekezdésének a) pontja alapján (S/L/162-es számon) az S/SECRET/8 dokumentumra vonatkozóan. Az S/SECRET/9 dokumentumra vonatkozóan nem nyújtott be kompenzációs igényt. Ezt követően az EK és Svájc tárgyalásokba kezdett a GATS XXI. cikke (2) bekezdésének a) pontja alapján az S/SECRET/8 dokumentum tekintetében.

5.Az S/SECRET/8-as dokumentumban található értesítés nyomán megkezdett eljárásra tekintettel a kezdeti tárgyalási időszakot, amely 2004. október 26-án járt le, (közös megegyezéssel) öt alkalommal meghosszabbították (2005. április 26-ig, 2006. február 27-ig, 2006. június 1-jéig, 2006. július 1-jéig, valamint 2006. július 17-ig).

6.E tárgyalások alatt az EK és Svájc kompenzációs kiigazításokról állapodott meg az S/SECRET/8 dokumentumban szereplő módosítások és visszavonások tekintetében. E jelentés I. és II. melléklete, azzal a közös levéllel együtt, amelynek csatolmányát képezi, alkotja az Európai Közösségek és Svájc között a GATS XXI. cikke (2) bekezdésének a) pontja alkalmazásában az S/SECRET/8 dokumentummal kapcsolatban született megállapodást. E megállapodás nem értelmezendő az EK és tagállamai II. cikk alóli kivételekről szóló listáinak módosításaként. E megállapodás továbbá nem értelmezendő úgy, hogy érinti a feleknek a GATS VIII. cikkében megállapított jogait és kötelességeit.

7.Az előbbiekre tekintettel a javasolt módosítások és az elfogadott kompenzációs kiigazítások bekerülnek az EK egységesített GATS-listatervezetébe, amely tartalmazza az EK és tagállamai kötelezettségvállalásainak meglévő listáit, amelyeket kiegészítenek az EK által az S/SECRET/8 és S/SECRET/9 dokumentumokban bejelentett kötelezettségvállalás-módosítások vagy -visszavonások, valamint az EK és Svájc által közösen elfogadott kompenzációs kiigazítások.